b'\n_START_ARTICLE_\nIsopuisto\n_START_PARAGRAPH_\nIsopuisto on Kotkassa sijaitseva puisto. Se on kaupungin keskustan Kotkansaaren laajin rakennettu puisto. Pinta-ala on noin 8 hehtaaria._NEWLINE_Isopuisto on perustettu Kotkan ortodoksisen kirkon ymp\xc3\xa4rille ja se oli Kotkan ensimm\xc3\xa4inen puisto (Konstantinin puisto). Puiston alue oli Ruotsinsalmen linnoituskaupungin sotilasrakennusten ja siviilikaupungin leikkauskohdassa. Korttelin kokoinen Isopuisto sai lopullisen muotonsa Kotkan asemakaavassa vuodelta 1878. 1960-luvulla puistossa tehtiin mittava korjausty\xc3\xb6._NEWLINE_Tyylilt\xc3\xa4\xc3\xa4n Isopuisto edustaa englantilaistyyppist\xc3\xa4 maisemapuutarhaa. Puisto on rakentunut v\xc3\xa4hitellen kallioiseen maastoon. Puiston luonteelle on tyypillist\xc3\xa4 loivat kalliomuodot ja kevyesti polveilevat puistok\xc3\xa4yt\xc3\xa4v\xc3\xa4t. Ruotsinsalmenkadun varrella on laaja perennaryhm\xc3\xa4._NEWLINE_Puistossa sijaitsevia patsaita ja muistomerkkej\xc3\xa4 ovat fyysikko Aleksandr Popovin patsas pohjoiskulmassa, Kolmen Kannaksen Koukkaajat JR 45 l\xc3\xa4nsikulmassa ja Maria Purpurin patsas ortodoksisen kirkon l\xc3\xa4hell\xc3\xa4. Puistossa on my\xc3\xb6s pelikentt\xc3\xa4 ja lapsille leikkiv\xc3\xa4lineit\xc3\xa4. Toivo Pekkasen koulu sijaitsee Isopuiston vieress\xc3\xa4.'